Eskom beperk krag na dele van Gauteng(Argieffoto) Eskom sê hy doen die ongekende stap om kragtoevoer voortaan na dele van Gauteng te beperk waar groot nie-tegniese kragverliese in woonbuurte voortduur. Die kragvoorsiener sê hy sien steeds ŉ groot neiging van kragverbruik tussen 05:00 en 09:00 en weer van 17:00 tot 20:00. Hy moet nou sy bates teen herhaaldelike onderbrekings en ontploffings beskerm wat veroorsaak word deur onwettige verbindings, meters wat omseil word en die gepeuter aan elektrisiteitsinfrastruktuur wat aanhou toeneem. “Ons moet doelbewuste stappe doen om die geweldige hoë koste wat met herhaalde ineenstortings weens oorlading gepaard gaan te verminder. Dit kos meer omdat die krag blindelings tydens piektye gebruik word,” het Motlhabane Ramashi, senior bestuurder van bedryf en operasies in Gauteng, gesê. “Die ongekende maatreël is nodig om die situasie te beheer. Die deurlopende herstelwerk en vervanging van toerusting voordat die belegging nog die moeite werd was, is onnodig en ons kan nie bedrywighede volhou as die situasie só voortduur nie. Die stap is in ooreenstemming met ons besluit om bedryfskoste te beperk en aanlegte se vertoning te verbeter.” Die krag sal beurtelings beperk word om die stygende koste in bedwang te bring. Eskom sê hy sal dophou of daar enige verbetering is en sal intussen ook voortgaan met oudits, die verwydering van onwettige verbindings en die ondersoek na peutery aan meters. Hy sal ook boetes vir enige oortredings instel. “Ons gaan voort om saam met die geraakte gemeenskappe en belanghebbendes te werk om te verseker elektrisiteit word aan alle kliënte voorsien, omdat ons van mening is dat elektrisiteit ŉ noodsaaklike diens bly,” het Ramashi gesê.